PSL ดีด 3% เก็งกำไร Q1 โตสองเท่าตัว แตะ 1.23 พันลบ. โบรกอัพเป้า 20.10 บ.
PSL เด้ง 3% คาดนลท.เก็งกำไร Q1 โต 229% แตะ 1.23 พันลบ. อานิสงส์ค่าระวางเรือสูงและรายได้รวมเพิ่ม โบรกแนะทยอยซื้อ เป้า 20.10 บ.
PSL เด้ง 3% คาดนลท.เก็งกำไร Q1 โต 229% แตะ 1.23 พันลบ. อานิสงส์ค่าระวางเรือสูงและรายได้รวมเพิ่ม โบรกแนะทยอยซื้อ เป้า 20.10 บ.
5 พ.ค. 2565

ผู้สื่อข่าวรายงานว่าวันนี้ (5 พ.ค. 2565) ราคาหุ้นบริษัท พรีเชียส ชิพปิ้ง จำกัด (มหาชน) หรือ PSL ณ เวลา 11:33 น. อยู่ที่ระดับ 18.80 บาท เพิ่มขึ้น 0.50 บาท หรือ 2.73% โดยทำจุดสูงสุดที่ 19 บาท และทำจุดต่ำสุดที่ 18.70 บาท ด้วยมูลค่าการซื้อขาย 105.40 ล้านบาท

บริษัทหลักทรัพย์ ฟิลลิป (ประเทศไทย) จำกัด (มหาชน) ระบุในบทวิเคราะห์ (26 เม.ย.2565) ว่า คาดกำไรไตรมาส 1/2565 จะอยู่ที่ 1,235 ล้านบาท เพิ่มขึ้น 229.20% จากงวดเดียวกันของปีก่อน แต่ลดลง 30.30% จากไตรมาสก่อน ตามดัชนีค่าระวางเรือ BHSI ที่เพิ่มขึ้น 45% จากงวดเดียวกันของปีก่อน แต่ลดลง 25% จากไตรมาสก่อน และ BSI เพิ่มขึ้น 51% จากงวดเดียวกันของปีก่อน แต่ลดลง 18% จากไตรมาสก่อน อีกทั้งได้ผลดีจากค่าระวางเรือที่สูงในไตรมาส 4/2564 ส่งต่อมาต้นไตรมาส 1/2565 คาดค่าระวางเรือ 22,760 ดอลลาร์/วัน/ลำ เพิ่มขึ้น 87.20% จากงวดเดียวกันของปีก่อน แต่ลดลง 13.90% จากไตรมาสก่อน คาดรายได้รวมเพิ่มขึ้น 85.90% จากงวดเดียวกันของปีก่อน เป็น 2,318 ล้านบาท ส่วนต้นทุนรวมเพิ่มขึ้น 8.80% จากงวดเดียวกันของปีก่อน และ SG&amp;A เพิ่มขึ้น 95.7%
นอกจากนี้แนวโน้มค่าระวางเรือดีตามฤดูกาลที่ไตรมาส 1 เป็น Low season ของปีโดยวันที่ 1-22 เม.ย. ดัชนี BHSI เพิ่มขึ้น 23% และเพิ่มขึ้น 15% เทียบกับค่าเฉลี่ยในไตรมาส 2/2564 และไตรมาส 1/2565 เช่นเดียวกับดัชนี BSI เพิ่มขึ้น 11% และ 13% ตามลำดับ ทำให้แนวโน้มช่วงต้นไตรมาส 2/2565 ยังดีแต่คงต้องดูอีก 2 เดือนที่เหลือว่ายังคงดีขึ้นต่อเนื่องได้หรือไม่ ท่ามกลางสงครามรัสเซีย-ยูเครน และการปรับลดการเติบโตของเศรษฐกิจโลกลงจากทั้งจาก IMF และ World Bank
อย่างไรก็ดีเบื้องต้นปรับกำไรขึ้นเป็น 3,986 ล้านบาทจากไตรมาส 1/2565 ที่มีกำไรโตดีและต้นไตรมาส 2/2565 ยังดูดีปรับการอิงจาก P/E เป็น P/B จากความผันผวนของค่าระวางที่มากขึ้น อิง P/B ที่ 2 เท่า ปรับราคาพื้นฐานขึ้นเป็น 20.10 บาท ยังแนะนำ “ทยอยซื้อ”